[pic] | IL-KUMMISSJONI EWROPEA | Brussel 26.1.2011 KUMM(2011) 17 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI POLITIKA REĠJONALI LI TIKKONTRIBWIXXI GĦAT- TKABBIR SOSTENIBBLI FL-EWROPA 2020 SEG(2011) 92 finali INTRODUZZJONI Din il-Komunikazzjoni tistabbilixxi r-rwol għall-Politika Reġjonali fil-kontribuzzjoni tagħha għall-implimentazzjoni tal-istrateġija Ewropa 2020[1], u b'mod partikolari għall-inizjattiva ewlenija "Ewropa Effiċjenti fir-Riżorsi". Il-Kunsill Ewropew tas-17 ta' Ġunju 2010 saħaq il-ħtieġa biex il-Politika ta' Koeżjoni tagħti appoġġ lil din l-istrateġija sabiex l-ekonomija tal-UE titqiegħed fuq it-triq tat-tkabbir sostenibbli u l-ħolqien tal-impjiegi. Is-suċċess fil-kisba tal-għanijiet tal-Ewropa 2020 se jiddependi fil-biċċa l-kbira minn deċiżjonijiet meħuda fil-livell lokali u reġjonali[2]. Il-Politika Reġjonali għandha rwol essenzjali fit-tmexxija tal-ixxiftjar tal-investiment lejn it-tkabbir intelliġenti u sostenibbli permezz tal-azzjonijiet li tista' tappoġġja fl-indirizzar ta' kwistjonijiet klimatiċi, enerġetiċi u ambjentali. Il-Linji Gwida Strateġiċi tal-Komunità[3] dwar il-Politika ta' Koeżjoni ġew adottati fl-2006. Din il-Komunikazzjoni tqis l-iżviluppi ta' politika reċenti u t-tibdil leġiżlattiv għat-tisħiħ tal-iżvilupp sostenibbli tar-reġjuni. Hija tikkomplementa l-Komunikazzjoni adottata dan l-aħħar[4] dwar il-Politika Reġjonali u t-tkabbir intelliġenti filwaqt li ssaħħaħ il-kontribut tal-politika fit-tibdil strutturali fl-ekonomija u fit-twettiq tal-istrateġija tal-Ewropa 2020. It-tibdil fil-prijoritajiet ta' investiment tal-politika reġjonali[5] jrid isir f'kuntest ta' indirizzar mill-ġdid tal-politika ekonomika ġenerali lejn il-prijoritajiet deskritti fl-Ewropa 2020. Fi kliem ieħor, il-fondi Reġjonali għandhom jintużaw, fejn huwa xieraq, bħala appoġġ tar-riformi strutturali[6]. Minħabba l-qagħda fiskali attwali fl-Unjoni, u l-fondi sostanzjali li għadhom disponibbli skont il-perjodu ta' pprogrammar tal-Politika ta' Koeżjoni 2007-13[7], din il-Komunikazzjoni ssejjaħ lill-partijiet interessati fil-Politika Reġjonali biex jaġixxu mingħajr dewmien, jinvestu aktar fit-tkabbir sostenibbli, u jużaw il-fondi b'mod aktar effettiv. Hija tirrakkomanda modi prattiċi biex ir-reġjuni jużaw il-politika biex jiżviluppaw ekonomija kompetittiva b'effiċjenza ta' riżorsi, użu baxx ta' karbonju u li tadatta ruħha għall-klima, kif ukoll eżempji ta' prassi tajba identifikati fid-dokument ta' ħidma mehmuż tal-persunal[8]. Il-Kummissjoni se taħdem mill-qrib mal-awtoritajiet nazzjonali u reġjonali biex tiffaċilita l-implimentazzjoni ta' dawn ir-rakkomandazzjonijiet. TKABBIR SOSTENIBBLI U POLITIKA REġJONALI Madwar 30% mit-total ta' fondi Reġjonali ta' Euro 344 biljun matul il-perjodu 2007-2013 huma disponibbli għal attivitajiet b'impatt partikolari fuq l-iżvilupp sostenibbli. Sa tmiem l-2009, 22% ta' dan l-iffinanzjar għat-tkabbir sostenibbli kienu ġew allokati għal proġetti speċifiċi bi tqabbil mas-27% għat-total tal-iffinanzjar Reġjonali. Tabella 1: Allokazzjonijiet tal-Politika ta' Koeżjoni 2007-13 li jikkontribwixxu għall-iżvilupp sostenibbli [pic] Sors: Rapporti Strateġiċi tal-Istati Membri, Settembru 2009 – Jannar 2010. B'mod partikolari, l-investimenti għall-programmi marbuta mal-enerġija u dawk ambjentali kienu taħt il-medja. Fil-bidu ta' dan il-perjodu ta' pprogrammar, l-effiċjenza enerġetika u l-enerġija li tiġġedded ma kinux magħrufa bħala l-prijoritajiet li huma llum. Il-kriżi finanzjarja, baġits pubbliċi ristretti, dewmien amministrattiv u nuqqas ta' għarfien espert tekniku f'dawk li huma oqsma ta' attività relattivament ġodda għall-awtoritajiet diriġenti kollha taw sehem għat-telf ta' ħin f'dawn l-oqsma. Grafika 1: Perċentwali ta' teħid tal-allokazzjonijiet tal-Politika ta' Koeżjoni 2007-2013 li jikkontribwixxu għat-tkabbir sostenibbli mill-Istati Membri [pic] Sors: Rapporti Strateġiċi tal-Istati Membri, Settembru 2009 – Jannar 2010. L-Inizjattiva Ewlenija dwar 'Ewropa Effiċjenti fir-Riżorsi' tenfasizza l-importanza tal-mobilizzazzjoni tal-iffinanzjar tal-Politika Reġjonali[9] fi strateġija konsistenti ta' finanzjament li timmobilizza l-iffinanzjar pubbliku u privat. Strateġiji nazzjonali ċari se jkunu pre-rekwiżit. Il-grafika turi kif il-Politika ta' Koeżjoni s'issa strumentalizzat l-iffinanzjar nazzjonali għall-investimenti, l-aktar fl-infrastruttura ambjentali u r-riabilitazzjoni. Grafika 2: Nefqa pubblika totali fil-ħarsien ambjentali bħala sehem tal-PGD (2008) [pic] COH MS: Cohesion Member State - NON COH MS: Non Cohesion Member State Sors: Eurostat, DG REGIO Il-mappi li ġejjin juru li l-allokazzjonijiet attwali tal-politika reġjonali se jgħinu jindirizzaw il-lakuni identifikati fit-treġġija tar-riżorsi sostenibbli[10] għal bosta reġjuni u Stati Membri. Mappa 1: Il-qagħda tal-Istati Membri dwar 'l-użu sostenibbli tar-riżorsi' u l-investimenti ppjanati tal-Politika ta' Koeżjoni fl-'użu sostenibbli tar-riżorsi' tul il-perjodu 2007-13. .[pic][pic] Il-qagħda fl-'użu sostenibbli tar-riżorsi' Il-pożizzjoni relattiva tal-Istati Membri: iktar mal-pożizzjoni tagħhom tkun għolja, aqwa l-qagħda Sors: Kummissjoni Ewropea, DG ECFIN . Sors: Kummissjoni Ewropea, DG REGIO Il-Politika Reġjonali kkofinanzjat b'mod konsistenti l-provvista ta' infrastruttura ambjentali għall-immaneġġjar tal-ilma u l-iskart biex għenet lir-reġjuni jilħqu l-qafas strett stabbilit fid-direttivi tal-UE. Din kienet ukoll opportunità biex ikun jista' jsir titjib fil-kompetittività filwaqt li jiġi ppreżervat l-ambjent u jinħolqu l-postijiet tax-xogħol. Il-Kummissjoni temmen li fi ħdan il-perjodu ta' pprogrammar attwali l-awtoritajiet amministrattivi għandhom ambitu wiesa' mnejn iħaddmu r-riżorsi disponibbli b'mod aktar effettiv. Fil-Programmi Operattivi attwali hemm mnejn wieħed jikkonsidra mill-ġdid il-prijoritajiet għall-proġetti u t-tnedija ta' oħrajn ġodda. Ir-rakkomandazzjonijiet li ngħataw f'din il-Komunikazzjoni huma maħsuba bħala gwida dwar kif tista' ssir għażla aħjar tal-prijoritajiet għall-investiment u kif l-aħjar jistgħu jiġu ġestiti biex jinkisbu l-aqwa riżultati f'dak li huwa tkabbir sostenibbli. Dan il-parir isserraħ fuq l-eżempji tajba li ntwerew diġà minn reġjuni u bliet oħra. TISħIħ TAL-KONTRIBUZZJONI TAL-POLITIKA REġJONALI GħAT-TKABBIR SOSTENIBBLI FIL-PERJODU TA' PPROGRAMMAR ATTWALI Din il-Komunikazzjoni tipproponi approċċ imsejjes fuq żewġ pilastri biex tiżdied il-kontribuzzjoni tal-Politika Reġjonali għat-tkabbir sostenibbli matul il-perjodu ta' pprogrammar attwali: 1. Aktar investiment fit-tkabbir sostenibbli: tħeġġiġ ta' attenzjoni strateġika akbar fl-investimenti fit-tkabbir sostenibbli b'enfasi fuq ekonomija ta' riżorsi effiċjenti u karbonju baxx; u 2. Investiment aħjar fit-tkabbir sostenibbli: titjib tal-mekkaniżmi ta' twettiq ta' politika bit-tisħiħ tal-applikazzjoni tal-prinċipji ta' żvilupp sostenibbli fil-programmi operattivi. L-ewwel pilastru: Aktar investiment fit-tkabbir sostenibbli Biex isir kontribut għall-objettivi u l-miri ta' tkabbir sostenibbli tal-Ewropa 2020 ġew identifikati tliet prijoritajiet: ekonomija ta' karbonju baxx, servizzi tal-ekosistema u bijodiversità, u eko-innovazzjoni. Tranżizzjoni lejn ekonomija ta' karbonju baxx: attenzjoni fuq l-investimenti fl-effiċjenza enerġetika, fil-bini, f'sorsi rinnovabbli u f'trasport nadif Tul dawn l-aħħar snin ġew adottati għadd ta' miżuri ewlenin ta' politika tal-UE, inkluż il-pakkett tal-2008 dwar il-klima u l-enerġija, il-pilastru teknoloġiku tiegħu l-Pjan Strateġiku għat-Teknoloġija tal-Enerġija u t-tfassil mill-ġdid tad-Direttiva dwar ir-Rendiment Enerġetiku tal-Bini. - Ir-reġjuni u l-ibliet għandhom jaħtfu l-opportunitajiet ġodda fl-investimenti enerġetiċi fil-bini. Il-bini jirrappreżenta 41% tal-konsum tal-enerġija, u b'hekk dan huwa qasam ewlieni għall-investiment[11] biex jinkisbu l-miri tal-UE 2020. Dan l-investiment jista' jikkontribwixxi billi jtejjeb l-effiċjenza tar-riżorsi u joħloq postijiet tax-xogħol fil-post. L-emendi tar-Regolament dwar il-Fond Ewropew għall-Iżvilupp Reġjonali (ERDF)[12] fetħu aktar l-ambitu tiegħu għall-investimenti fl-enerġija sostenibbli fil-bini. Billi l-Politika Reġjonali tradizzjonalment iffinanzjat investimenti fl-effiċjenza tal-enerġija fil-bini pubbliku u kummerċjali biss, issa dawn il-fondi jistgħu jintużaw fis-settur residenzjali fl-Istati Membri kollha. Sa 4% tal-allokazzjonijiet tal-ERDF jistgħu issa jintużaw għall-investimenti fl-enerġija f'politika tad-djar li tappoġġja l-koeżjoni soċjali. Jekk l-Istati Membri jiddeċiedu li jipprogrammaw mill-ġdid skont dan, potenzjal ta' Euro tmien biljuni jistgħu jiġu allokati mill-ġdid matul il-programmi attwali. Barra minn hekk, biex jitħeġġeġ użu akbar tal-istrumenti tas-suq, emenda regolatorja oħra[13] wessagħt l-użu tal-istrumenti ta' nġinjerija finanzjarja lejn l-effiċjenza enerġetika u l-enerġija li tiġġedded fil-bini, inklużi djar diġà mibnija. L-awtoritajiet diriġenti għandhom jissfruttaw minnufih dawn l-opportunitajiet ġodda filwaqt li jiftakru r-rwol li l-awtoritajiet lokali għandhom f'dan il-qasam ta' investiment. - Ir-reġjuni u l-ibliet għandhom jaċċelleraw l-investimenti fl-enerġiji li jiġġeddu u fl-effiċjenza enerġetika, skont il-potenzjal enerġetiku lokali tagħhom. Il-kisba tal-mira tal-UE ta' 20% ta' sorsi rinnovabbli fil-konsum aħħari ta' enerġija fl-2020 tista' tipprovdi postijiet tax-xogħol addizzjonali, b'ħafna minnhom qrib ta' fejn isiru dawn l-investimenti. Il-potenzjal tal-impjiegi li ġġib l-effiċjenza enerġetika huwa wkoll konsiderevoli. L-awtoritajiet diriġenti għandhom iħarsu lejn is-sorsi rinnovabbli u l-effiċjenza enerġetika bħala muturi tal-iżvilupp, speċjalment f'żoni rurali u madwar il-kosta, reġjuni mbiegħda u gżejjer, billi jisfruttaw il-potenzjal tagħhom ta' enerġija mill-baħar. Il-Politika Reġjonali tista' wkoll tgħin fit-tisħiħ tal-enerġiji sostenibbli fit-tisħin tad-distrett u l-koġenerazzjoni. Ta' importanza ugwali huwa l-investiment fit-TEN-E u n-netwerks intelliġenti ta' distribuzzjoni lokali. - L-awtoritajiet diriġenti għandhom jagħtu prijorità lil proġetti li jtejbu l-effiċjenza tar-riżorsa tat-trasport. Fis-settur tat-trasport irid isir iktar biex jiġu pprovduti investimenti f'trasport pubbliku nadif u fid-dekarbonizzazzjoni. Bi qbil mal-aħħar rakkomandazzjonijiet tal-UE[14], ir-reġjuni u l-ibliet ġew imħeġġa jisfruttaw bis-sħiħ l-allokazzjonijiet attwali tal-UE bħala appoġġ tal-ispinta lejn modi aktar effiċjenti ta' trasport. It-trasport pubbliku nadif fl-ibliet, l-isfruttament sal-aħħar tal-użu ta' vetturi li jużaw enerġija nadifa u effiċjienti u t-trasport mhux motorizzat huma prijorità, bħal ma hija l-ferrovija, fejn għandha tingħata attenzjoni partikolari biex titħaffef l-implimentazzjoni tal-allokazzjoni indikattiva tal-UE ta' Euro 19-il biljun għall-prijoritajiet tal-ferrovija TEN-T. B'rabta mat-TEN-T, il-fondi tal-Politika Reġjonali għandhom jiġu aktar immirati lejn l-implimentazzjoni tan-netwerk ewlieni b'valur miżjud għoli tal-UE bl-għan li jitneħħew il-punti kritiċi fejn jeħel l-iktar it-traffiku, b'mod partikolari fiż-żoni transkonfinali, jingħaqdu l-punti inter-modali u tinġieb 'il quddiem l-interoperabilità. Bliet Ewropej Sostenibbli Sa 75% tal-emissjonijiet tas-CO2 jiġu ġġenerati fl-ibliet[15], li għalhekk għandhom rwol partikolarment importanti x'jaqdu fl-iżvilupp ta' ekonomija b'karbonju baxx u effiċjenti fir-riżorsi. Kemm jekk permezz ta' proġetti settorjali, bħal trasport pubbliku nadif u effiċjenza enerġetika fil-bini, kif ukoll permezz ta' approċċi ħolistiċi, bħal miżuri biex tiġi indirizzata l-firxa tal-bini fl-ibliet, jeħtieġ li l-pjanifikaturi tal-iżvilupp tal-ibliet iqiesu kif jużaw l-istrumenti kollha disponibbli biex jitrawwem it-tkabbr sostenibbli. Fost l-eżempji tajba nsibu: - l-approċċ komprensiv għall-investimenti fl-enerġija sostenibbli fil-provinċja ta' Barċellona (ES) permezz tal-Patt tas-Sindki u l-faċilità ELENA, - l-appoġġ għall-investimenti fl-enerġija fil-bini residenzjali fil-Litwanja, permezz tal-ħolqien tal-fond JESSICA ta' Euro 227 miljuni. Servizzi tal-ekosistema: attenzjoni fuq il-preżervazzjoni u l-isfruttament sal-aħħar tal-potenzjal tal-ambjent naturali L-UE ma rnexxilhiex tikseb il-mira tagħha tal-2010 li twaqqaf it-tħassir tal-bijodiversità. Biex jitħaffu l-isforzi l-Istati Membri ftehmu dwar mira ġdida għall-2020[16] li se tirfed l-istrateġija ġdida li jmiss tal-UE dwar il-bijodiversità. Fil-livell internazzjonali l-UE ħadet fuqha l-impenn tar-riżultati tal-konferenza ta' dan l-aħħar tas-CBD[17], fosthom li tibda twettaq proċess ta' mobilizzazzjoni ta' riżorsi biex timplimenta l-Pjan Strateġiku għall-Bijodiversità 2011-2010. - L-awtoritajiet diriġenti għandhom jinvestu fil-kapital naturali bħala sors ta' żvilupp ekonomiku. L-arja, l-ilma, l-art, l-ispeċji, il-ħamrija u l-ibħra huma fost ir-riżorsi naturali li huma kruċjali għall-benessri tagħna kif ukoll għall-prospetti ekonomiċi tagħna. It-terminu 'servizzi tal-ekosistema', imsawwar waqt il-Valutazzjoni 2004 tal-Ekosistema tal-Millennju tan-Nazzjonijiet Uniti, jirreferi għal dawn il-benefiċċji tan-natura, u t-telfien li jista' jiġi mġarrab jekk ma jiġux ippreżervati. Il-preżervazzjoni tal-ekosistemi twassal għal impjiegi sostenibbli u żvilupp soċjo-ekonomiku. Madwar 16,8% tal-impjiegi huma indirettament marbuta mal-assi naturali[18]. Pereżempju, il-valur stmat tad-dakkir mill-insetti għall-agrikoltura Ewropea huwa ta' Euro 22 biljun fis-sena[19]. - L-awtoritajiet diriġenti għandhom jużaw l-iffinanzjar tal-Politika Reġjonali għall-prevenzjoni tar-riskju naturali bħala element ta' preżervazzjoni tar-riżorsi naturali u adattament għat-tibdil fil-klima. Il-prevenzjoni tar-riskju tista' tkun investiment effiċjenti billi l-ispejjeż tal-miżuri preventivi huma għal bosta drabi orħos mill-ispejjeż potenzjali ta' riabilitazzjoni. Il-proġetti ta' prevenzjoni tar-riskju ddisinjati tajjeb jistgħu jippreżervaw is-servizzi tal-ekosistema, bħall-kwalità u l-kwantità tal-ilma, u jagħmlu tajjeb għall-bijodiversità, għall-agrikoltura u għaż-żoni tal-kosta. Bit-tisħiħ tar-rwol ta' lqugħ tan-natura jissaħħaħ l-adattament għat-tibdil fil-klima li minħabba fih id-diżastri naturali jkunu aktar ħorox u ta' spiss. - L-awtoritajiet diriġenti għandhom jagħtu prijorità lill-"infrastruttura ħadra". "L-Infrastruttura ħadra" tfisser il-foresti, xmajjar, żoni tal-kosta, żoni naturali, eko-kurituri u karatteristiċi naturali jew semi-naturali oħra li jikkostitwixxu elementi ewlenin għall-provvista tas-servizzi tal-ekosistema. L-iżvilupp tal-infrastruttura ħadra huwa l-qofol fiż-żamma ta' ambjent sostenibbli li fih l-ekonomija u s-soċjetà tagħna jistgħu jistanaw. B'mod partikolari dan jgħin fl-adattament għat-tibdil fil-klima u jikkontribwixxi għall-ħolqien u ż-żamma xierqa tan-netwerks ekoloġiċi. Għalhekk, l-awtoritajiet diriġenti għandhom jiżguraw li l-impatt fuq iż-żoni naturali u l-użu tal-art jiġi eżaminat bis-sħiħ fil-valutazzjoni tagħhom tal-proġetti infrastrutturali kollha kemm huma. L-użu ta' strumenti xierqa bħall-ġestjoni tal-baċir kostali u tax-xmajjar għandu jissaħħaħ b'mod partikolari fejn x'aktarx li jiġu affettwati ż-żoni tan-Natura 2000. Lejn ġestjoni integrata tas-servizzi tal-ekosistema - Ir-restawr tal-meded tal-għargħar fl-adattament għat-tibdil fil-klima filwaqt li jitħarsu servizzi oħra prezzjużi tal-ekosistemi bħad-disponibbiltà tal-ilma nadif (HU). - L-iżvilupp ta' infrastrutturi ambjentali bħall-ekokurituri biex jiġi żgurat it-tħaddim tan-netwerks tan-Natura 2000 (PL). Eko-innovazzjoni: attenzjoni fuq il-mobilizzazzjoni ta' sħubiji ta' innovazzjoni u t-teknoloġija tal-informazzjoni L-ekoinnovazzjoni hija għodda meħtieġa fil-kisba tal-effiċjenza tar-riżorsi, tal-kompetittività u tal-ħolqien tal-postijiet tax-xogħol. - L-awtoritajiet diriġenti għandhom jagħtu aktar appoġġ lill-ekoinnovazzjoni. L-ekoinnovazzjoni tista' ġġib titjib fl-effiċjenza tar-riżorsi u impjiegi ġodda fis-setturi ekonomiċi kollha. Pereżempju l-ekoindustrija hija issa waħda mill-ikbar setturi industrijali tal-Ewropa u tħaddem madwar 3,4 miljun ruħ. F'dawn l-aħħar snin kibret b'madwar 8% fis-sena u nħolqu 600,000 impjieg addizzjonali bejn l-2004-08[20]. - L-awtoritajiet diriġenti għandhom jagħtu l-appoġġ taghħom għall-clusters fil-qasam tat-teknoloġija ħadra bis-saħħa tal-isħubiji mal-intrapriżi. Il-konċentrazzjoni ġeografika ta' gruppi interdipendenti ta' ditti, istituzzjonijiet ta' riċerka u partijiet oħra interessati fl-innovazzjoni, ta' spiss imsejħa "clusters" huma assi reġjonali importanti. L-awtoritajiet diriġenti huma mistiedna jagħtu l-appoġġ tagħhom għall-clusters ambjentali u enerġetiċi msejsa fuq sħubiji bejn l-aġenti pubbliċi u privati bħala mezz biex jitħaffu l-investimenti fl-ekoinnovazzjoni. - L-awtoritajiet diriġenti għandhom jużaw il-fondi Reġjonali biex tinġieb 'il quddiem il-Komunikazzjoni u t-Teknoloġija tal-Informazzjoni (ICT) għall-ekonomija ħadra. L-infrastruttura ICT miġbura f'netwerk[21], flimkien ma' servizzi u applikazzjonijiet innovattivi huma mezz ewlieni fit-tħaddim tat-teknoloġiji li jirrispettaw l-ambjent u l-ekoinnovazzjoni. Għalhekk l-investimenti rispettivi għandhom jiġu kkoordinati u strumentalizzati għall-benefiċċju ta' kulħadd. Netwerks intelliġenti elettriċi, enerġiji rinnovabbli u sistemi ta' trasport intelliġenti huma xi eżempji fejn l-ICT iġġib valur miżjud sinifikanti u tgħin fit-tnaqqis tal-emissjonijiet filwaqt li toffri opportunitajiet ta' suq ġodda għall-ekoinnovazzjonijiet. Ir-reġjuni jisfruttaw il-potenzjal tat-teknoloġiji li jirrispettaw l-ambjent u l-ekoinnovazzjonijiet - L-iżvilupp ta' strateġija orizzontali biex titrawwem l-ekoinnovazzjoni fil-klusters reġjonali (AT). - L-investiment fi programm ta' sostenn kummerċjali komprensiv biex l-IŻM isibu għajnuna fit-titjib tal-effiċjenza tar-riżorsi (UK). L-investiment fil-kapital tal-bniedem u l-iżgurar li n-nies ikollhom il-ħiliet xierqa se jkunu ta' importanza ewlenija fil-bini ta' soċjetà effiċjenti fir-riżorsi. Il-Fond Soċjali Ewropew jista' jipprovdi għajnuna biex joħorġu fil-beraħ il-ħiliet, il-kreattività, l-ispirtu ta' intrapriża u l-kapaċità tal-forza tax-xogħol li jġibu l-innovazzjoni, bi qbil mal-inizjattiva ewlenija tal-Ewropa 2020 "Aġenda għal ħiliet u impjiegi ġodda". Jeħtieġ li l-azzjonijiet tal-Politika Reġjonali jkunu mfassla f'sinerġija ma' strateġiji politiċi oħra tal-UE fl-oqsma kollha ta' hawn fuq. L-awtoritajiet diriġenti huma mħeġġa bil-qawwa jagħmlu użu mill-appoġġ komplementari mogħti permezz tal-politika ta' Żvilupp Rurali, il-programm LIFE+, is-Seba' Programm ta' Qafas R&D u l-Programm għall-Kompetittività u l-Innovazzjoni. It-tieni pilastru: Investiment aħjar L-integrazzjoni tal-prinċipji tal-iżvilupp sostenibbli[22] fl-implimentazzjoni tal-programmi tal-fondi Reġjonali se ttejjeb l-impatti tagħhom fuq is-sostenibbiltà tar-reġjuni, mingħajr il-ħtieġa ta' miżuri jew strumenti oħra ta' taffijja. L-integrazzjoni tas-sostenibbiltà matul iċ-ċiklu tal-ħajja tal-proġett - Il-konsiderazzjonijiet ta' Żvilupp Sostenibbli jridu jkunu parti sħiħa minn kull pjan, mit-tfassil sat-twettiq u l-monitoraġġ. Għalkemm fl-imħuħ tal-biċċa l-kbira ta' dawk li jfasslu l-politika u d-diriġenti tal-programmi huwa stabbilit sewwa, l-iżvilupp sostenibbli mhuwiex integrat biżżejjed fit-tfassil, fl-implimentazzjoni u fil-valutazzjoni tal-azzjonijiet kollha. Li jkun hemm attenzjoni konsistenti matul iċ-ċiklu tal-ħajja tal-proġett huwa ta' importanza ewlenija fit-titjib tal-effikaċja tal-fondi reġjonali[23]. L-awtoritajiet diriġenti għandhom iħarsu fit-tul meta jqabblu l-ispejjeż taċ-‘ċiklu tal-ħajja’ ta' metodi alternattivi ta' investiment, pereżempju billi jinkludu l-preżervazzjoni tal-ekosistemi u l-bijodiversità fil-kalkoli tagħhom. - Ir-reġjuni u l-ibliet għandhom jagħmlu aktar użu mix-xiri pubbliku li jirrispetta l-ambjent. Ix-xiri pubbliku li jirrispetta l-ambjent (Green Public Procurement GPP) jista' jtejjeb il-kompetittività tal-fornituri ta' prodotti u servizzi Ewropej. Id-direttivi dwar ix-Xiri Pubbliku Ewropew jippermettu lill-awtoritajiet pubbliċi jagħmlu konsiderazzjonijiet klimatiċi, ambjentali u soċjali fil-proċeduri ta' xiri tagħhom. Diġà teżisti medda ta' proċeduri tekniċi u metodi [24]biex jiġi mħeġġeġ li jintuża l-GPP. Il-Politika Reġjonali tista' tgħin fl-indirizzar tal-isfida tat-taħriġ u t-tagħrif tal-uffiċjali li għandhom f'idejhom ix-xiri pubbliku fil-livelli kollha ta' awtorità lokali u reġjonali. - It-twaqqif ta' indikaturi xierqa għall-monitoraġġ u l-valutazzjoni. L-Eurostat żviluppa sett ta' indikaturi għall-iżvilupp sostenibbli li jistgħu jgħinu lill-awtoritajiet nazzjonali u reġjonali fit-twaqqif ta' tabelli ta' valutazzjoni tal-iżvilupp sostenibbli. Permezz tal-assistenza teknika tagħha l-Politika Reġjonali tista' tirfed l-iżvilupp tal-istrumenti ta' valutazzjoni u monitoraġġ[25] biex tgħin lil dawk li jfasslu l-politika jiddeċiedu dwar it-tipi ta' investimenti li jistgħu jikkontribwixxu l-aħjar għat-tnaqqis tal-emissjonijiet tas-CO2 tal-programmi. Prassi tajba fit-tfassil ta' proġett mil-lat ta' ċiklu tal-ħajja tiegħu L-iżvilupp ta' gwida ambjentali speċifika għas-sostenn tal-promoturi ta' proġett fit-tħejjija u l-għażla ta' proġetti (SE); Il-promozzjoni tax-Xiri Pubbliku li jirrispetta l-Ambjent fir-reġjun ta' Hradec Králové (CZ) b'kompetizzjoni bejn l-ibliet u istituzzjonijiet oħra dwar il-prassi tajba; Id-definizzjoni ta' indikaturi konkreti tat-tibdil klimatiku, tal-bijodiversità u tad-deżertifikazzjoni għall-monitoraġġ tal-progress (BG) | - Il-verifika tal-investimenti fid-dawl tal-adattament klimatiku u l-effiċjenza tar-riżorsi - L-awtoritajiet diriġenti għandhom jivverifikaw il-programmi operattivi u l-proġetti fid-dawl tal-adattament klimatiku tagħhom. Il-verifika tal-programmi u l-proġetti, mhux biss minħabba l-impatt ambjentali tagħhom, iżda wkoll minħabba l-probabbiltà ta' vulnerabbiltà tagħhom fid-dawl tat-tibdil fil-klima, hija parti importanti fit-tkabbir tal-kapaċità ta' adattament ta' reġjun. Il-White Paper dwar l-adattament għat-tibdil tal-klima tħeġġeġ lir-reġjuni jiżviluppaw 'Strateġiji ta' Adattament Reġjonali' sal-2012. L-Istati Membri u r-reġjuni għandhom jużaw il-fondi attwali ta' politika reġjonali biex jiffinanzjaw dawn l-istrateġiji u l-implimentazzjoni tagħhom. - L-awtoritajiet diriġenti għandhom jidderieġu l-investimenti tagħhom lejn l-għażliet li għandhom l-akbar effiċjenza ta' riżorsi. Huma u jinvestu fl-infrastrutturi ambjentali prinċipali għandha tingħata konsiderazzjoni sħiħa lill-għażliet skont l-hekk imsejħa ġerarkiji tal-iskart u l-ilma integrati fil-leġiżlazzjoni tal-UE[26]. Dan ifisser li għandha tingħata preferenza l-ewwel lill-prevenzjoni tal-ħela, imbagħad l-użu mill-ġdid, segwit mir-riċiklaġġ, irkupru bħall-irkupru tal-enerġija. Ir-rimi hija l-aħħar għażla wara li ma jkunx fadal ebda oħra. Il-pjanijiet ta' ġestjoni tal-iskart iridu jagħtu prijorità ċara lill-prevenzjoni tal-ħela u r-riċiklaġġ fuq għażliet oħra. Għall-ilma, l-awtoritajiet diriġenti għandhom jagħtu prijorità lil proġetti dwar l-iffrankar tal-ilma, aktar effiċjenza fl-użu tal-ilma, politika ta' pprezzar tal-ilma jew miżuri kost-effettivi fuq il-ġestjoni tad-domanda. Fost l-eżempji konkreti nsibu t-tnaqqis tat-telfien ta' ilma fil-kanen, l-installazzjoni ta' reċipjenti għall-ġbir tal-ilma jew l-użu mill-ġdid ta' ilma riċiklat. Dawn l-approċċi metodoloġiċi jistgħu jiġu estiżi f'oqsma oħra bil-valutazzjoni tal-għażliet ta' investiment f'termini ta' effiċjenza ta' riżorsi. Prassi tajba fil-verifika tal-programmi operattivi f'termini ta' adattament klimatiku u effiċjenza ta' riżorsi Verifikar klimatiku ta' proġett għar-riġenerazzjoni ta' żona kostali li jwassal għal deċiżjoni li triq fuq il-kosta titqiegħed x'imkien ieħor (FR); Integrazzjoni ta' impjant ta' riċiklaġġ, kompostjar u enerġija mill-bijogass fl-impjant ta' ġestjoni tal-iskart muniċipali f'Sant'Antin (MT). | - . Governanza mtejba Il-Politika Reġjonali tinsab f'qagħda unika biex tikkontribwixxi għat-twettiq tal-objettivi ta' tkabbir sostenibbli tal-UE bħala 'politika bbażata fuq il-post' li ġġib 'il quddiem governanza fuq ħafna livelli u sħubiji publiċi-privati fi ħdan strateġiji integrati. - L-amministrazzjoni pubblika u dawk li jfasslu l-politika fl-Istati Membri jeħtieġ li jinkludu l-objettivi ta' tkabbir sostenibbli fil-qafas ġenerali tat-tfassil tal-politika. L-objettivi tal-Ewropa 2020 jinkisbu b'mod aktar effettiv jekk l-użu tal-fondi tal-politika reġjonali jsir parti minn qafas ta' politika usa filwaqt li jipprovdi ċ-ċertezza legali meħtieġa u inċentivi xierqa. Fil-prattika dan ifisser li l-programmi u l-proġetti għandhom ikunu akkumpanjati minn tibdil fil-qafas regolatorju u amministrattiv. - L-awtoritajiet diriġenti jeħtieġ li jwessgħu s-sħubiji u jsaħħu l-kontenut strateġiku tal-kumitat ta' monitoraġġ tal-programmi. Il-governanza mtejba hija essenzjali biex tinkiseb is-sostenibbiltà kif ġie kkonfermat fil-valutazzjonijiet ex-post ta' dan l-aħħar tal-politika ta' koeżjoni 2000-2006. Hija komponent kruċjali għall-ħolqien tas-sidija u l-kunsens dwar viżjoni komuni fost il-partijiet interessati li jmexxu l-istrateġija u l-implimentazzjoni tal-programm. L-involviment tas-sħab soċjo-ekonomiċi u s-soċjetà ċivili jeħtieġ li jibda minn kmieni u jitkompla tul iċ-ċiklu kollu tal-ipprogrammar. Il-kumitati ta' monitoraġġ jeħtieġ li jirrevedu minn żmien għal żmien il-progress fl-ilħuq tal-istrateġija miftiehma u l-objettivi tal-programmi, kif ukoll il-ħtieġa possibbli għal xi orjentazzjoni prinċipali mill-ġdid. L-iżvilupp ta' netwerks tematiċi man-nazzjon kollu flimkien mal-awtoritajiet rilevanti jista' wkoll jirfed is-sostenibbiltà tal-programmi. Prassi tajba fis-sostenibbiltà tat-tisħiħ tal-governanza Netwerks ta' awtoritajiet nazzjonali u awtoritajiet reġjonali dwar l-ambjent (ES, IT, PL, UK, DE, EL) f'rabta mal-ġestjoni tal-Fondi Strutturali u ta' Koeżjoni; L-iżvilupp ta' kapaċitajiet ta' organizzazzjonijiet mhux governattivi biex jaġixxu bħala msieħba fl-istrateġija politika (SI). | - It-tħeġġiġ ta' aktar strumentalizzazzjoni fl-użu tal-iffinanzjar tal-UE u l-istħarriġ ta' approċċi innovattivi għall-iffinanzjar. Bil-kriżi ekonomika, l-Istati Membri jista' ma jkollhomx aktar il-possibbiltà li jserrħu fuq l-iffinanzjar tas-settur pubbliku biss. Il-kumpaniji privati jistgħu u għandhom isiru aktar involuti bħal, pereżempju, fit-tfassil, fil-bini u fit-tħaddim tal-infrastrutturi. L-applikazzjoni tal-prinċipju 'min iħammeġ iħallas' jeħtieġ li sseħħ b'urġenza u titqies bħala element kruċjali fis-sostenibbiltà ta' proġett.Bħala miżura oħra, l-istrumenti ta' inġinerija finanzjarja għandhom jitqiesu bħala li jiksbu strumentalizzazzjoni aħjar tar-riżorsi limitati disponibbli. Għandu jsir użu ħafna ikbar fi ħdan il-politika reġjonali ta' JEREMIE u JESSICA kif ukoll tagħlim minn strumenti oħra bħall-Faċilità tal-Iffinanzjar tal-Qsim tar-Riskju użata fil-programmi ta' riċerka qafas tal-UE. - Il-ħsad tal-benefiċċji sħaħ tal-azzjoni minn fruntiera għall-oħra. Ir-reġjuni għandhom jinvestu fit-tkabbir sostenibbli permezz tal-integrazzjoni tal-istrateġiji politiċi li jaffettwaw it-territorji u l-ibħra tal-UE, speċjalment iż-żoni tal-kosta, il-foresti u l-baċiri tax-xmajjar li għandhom potenzjal għoli ta' bijodiversità. Il-kooperazzjoni bejn l-Istati Membri u r-reġjuni fuq settijiet ta' azzjonijiet koerenti u fi ħdan żoni territorjali jew marittimi speċifiċi, bħall-baċiri tal-baħar, iġġib valur miżjud addizzjonali.B'mod partikolari, l-awtoritajiet diriġenti għandhom jisfruttaw b'mod sħiħ l-opportunitajiet offerti mill-kooperazzjoni transkonfinali, interreġjonali u transnazzjonali b'konformità mal-objettiv ta' koeżjoni territorjali introdott bit-Trattat ta' Lisbona. L-istrateġiji tal-Baħar Baltiku u tad-Danubju juru l-valur tal-azzjoni fil-livell reġjonali makro. KONKLUżJONIJIET TA' POLITIKA Filwaqt li t-tibdil ewlieni fil-mod kif taħdem il-Politika Reġjonali jista' jidher biss fil-qafas finanzjarju multiannwali li jmiss, din il-Komunikazzjoni tistabbilixxi kif l-awtoritajiet diriġenti jistgħu jallinejaw mill-ġdid il-programmi ta' Politika Reġjonali mal-objettivi tat-tkabbir sostenibbli tal-Ewropa 2020. Hija sejħa lill-awtoritajiet nazzjonali, reġjonali u lokali, biex jaġixxu issa, u biex jagħmlu użu aħjar tal-fondi disponibbli biex iġibu 'l quddiem it-tkabbir sostenibbli f'kull reġjun Ewropew. Dawn l-azzjonijiet għandhom jitqiesu fil-kuntest tal-inizjattiva ewlenija "Ewropa Effiċjenti fir-Riżorsi" u l-miri dwar il-klima u l-enerġija tal-Ewropa 2020 u huma komplementari għalihom[27]. Anness 1 – Azzjonijiet biex jinkisbu l-objettivi tat-tkabbir sostenibbli tal-Ewropa 2020 permezz tal-Politika Reġjonali u l-iffinanzjar tagħha. L-Istati Membri u r-reġjuni huma mħeġġa: - Jallinejaw mill-ġdid in-nefqa fi ħdan il-prijoritajiet tal-programmi attwali biex jirfdu t-tranżizzjoni lejn ekonomija effiċjenti fir-riżorsi u ta' karbonju baxx u jeżaminaw il-ħtieġa għall-modifikazzjonijiet tal-programmi, billi jisfruttaw l-appoġġ komplementari offert mill-Politika ta' Żvilupp Rurali, il-programm LIFE+, is-Seba' Programm ta' Qafas u l-Programm ta' Kompetittività u Innovazzjoni fir-rigward ta': - L-effiċjenza enerġetika, l-enerġija rinnovabbli u d-dekarbonizzazzjoni tat-trasport; - Is-servizzi tal-ekosistema, b'mod partikolari l-protezzjoni tal-bijodiversità, l-adattament għat-tibdil fil-klima u l-prevenzjoni tad-diżastri naturali; - L-appoġġ għall-ekoinnovazzjoni permezz ta' clusters u servizzi u applikazzjonijiet ICT. - Jiżguraw l-integrazzjoni sistemika tal-prinċipji ta' sostenibbiltà f'kull pass taċ-ċiklu ta' ħajja tal-proġett b'attenzjoni partikolari għaż-żieda tal-effiċjenza tar-riżorsi; - Jindirizzaw it-tibdil fil-klima fl-ippjanar territorjali tagħhom, inklużi strateġiji lokali, reġjonali u makroreġjonali billi jinvolvu żoni supranazzjonali marbuta mal-baħar jew mal-baċiri tax-xmajjar b'mod partikolari. - Iwettqu valutazzjonijiet speċifiċi u jinkludu sezzjoni ddedikata fi ħdan ir-Rapporti ta' Implimentazzjoni Annwali tal-Programmi Operattivi tagħhom biex jivvalutaw sa fejn il-programmi li jirċievu l-appoġġ tal-Politika Reġjonali jaqblu mal-linji gwida stabbiliti f'din il-Komunikazzjoni; - Jikkunsidraw, fil-kuntest tal-Programmi ta' Riforma Nazzjonali, il-flessibbiltà li tingħata fi ħdan il-Programmi Operattivi biex l-iffinanzjar tal-politika reġjonali jiġi orjentat mill-ġdid lejn il-prijoritajiet tal-Ewropa 2020; - Jibdew it-tħejjija għall-programmi tal-ġenerazzjoni li jmiss f'termini ta': - Attenzjoni tematika akbar fuq l-investiment ta' benefiċċju ambjentali u enfasi lejn ekonomija ta' karbonju baxx u li tadatta tajjeb għall-klima filwaqt li jiżguraw approċċ integrat lejn l-iżvilupp urban u/jew rurali sostenibbli, filwaqt li jqiesu b'mod sħiħ il-kuntest u l-opportunitajiet territorjali; - Il-bini tal-kapaċità, bl-użu ta' baġits ta' assistenza teknika, biex jinvolvu l-aġenti lokali, reġjonali u l-NGOs fl-istrateġiji ta' adattament u taffijja tat-tibdil tal-klima reġjonali. Anness 2 – Azzjonijiet biex jinkisbu l-objettivi tat-tkabbir sostenibbli tal-Ewropa 2020 permezz tal-Politika Reġjonali u l-iffinanzjar tagħha. Il-Kummissjoni tintrabat li tagħti konsiderazzjoni u tappoġġja minnufih kull talba għall-ipprogrammar mill-ġdid għall-iffinanzjar li jwassal għall-prijoritajiet tal-Ewropa 2020 u taħdem: - Mal-istituzzjonijiet finanzjarji internazzjonali u nazzjonali biex tistrumentalizza r-riżorsi u, skont kif xieraq, tisfrutta l-użu tal-istrumenti finanzjarji, inkluż użu aktar intensiv ta' JEREMIE u JESSICA. Se jkun hemm attenzjoni partikolari fuq l-enerġija sostenibbli fil-bini residenzjali biex ikun hemm segwitu tal-aħħar emendi tar-regolamenti tal-Fondi Strutturali; - Mal-awtoritajiet rilevanti fl-Istati Membri u r-reġjuni biex tiżviluppa inizjattivi pilota mmirati u seminars biex tħaddem proposti deskritti fil-qosor f'din il-Komunikazzjoni; - Biex tgħin l-awtoritajiet nazzjonali u reġjonali b'għarfien espert tematiku fl-implimentazzjoni u l-monitoraġġ tal-programmi; - Biex timmobilizza r-riżorsi disponibbli fil-Programmi Operattivi attwali biex tibni l-kapaċità istituzzjonali biex tiżgura l-applikazzjoni tal-prinċipji tal-iżvilupp sostenibbli, u tiżblokka l-punti mblukkati, speċjalment permezz tal-JASPERS; - Biex tgħin iktar lill-Istati Membri fil-mobilizzazzjoni tal-Assistenza Teknika disponibbli tal-programmi tagħhom għall-irfid tat-tkabbir reġjonali sostenibbli u tiffaċilita fil-livelli amministrattivi kollha t-tħejjija taċ-ċiklu tal-ħajja tal-proġetti; - Biex tidentifika u tħeġġeġ l-iskambju ta' prassi tajba fost l-Istati Membri f'oqsma marbuta mat-tkabbir sostenibbli permezz ta' inizjattivi bħal Reġjuni għat-Tibdil Ekonomiku jew l-ESPON. - [1] COM(2010) 2020 [2] Parlament Ewropew, 2009/2235(INI), 30 ta' April 2010 [3] ĠU L291/11 tal-21.10.2006 [4] COM(2010) 553 [5] COM(2010)642 finali, 'Konklużjonijiet tal-ħames rapport dwar il-koeżjoni ekonomika, soċjali u territorjali: il-futur tal-politika ta’ koeżjoni' [6] COM(2010)700 finali, 'Ir-reviżjoni tal-Baġit tal-UE ' [7] COM(2010) 110 [8] Dettalji f'SEC(2011) 92 [9] Ara wkoll CdR 223/2010 [10] Dettalji f'SEC(2011) 92 [11] SEC(2008) 2865r [12] Regolament (KE) Nru 397/2009 [13] Regolament (KE) Nru 832/2010 [14] COM(2009)279 finali [15] http://www.worldenergyoutlook.org/index.asp [16] 'Biex jieqaf it-telfien tal-bijodiversità u d-degradazzjoni tas-servizzi tal-ekosistema fl-UE sal-2020, biex jiġu restawrati sa fejn huwa fattibbli filwaqt li titħaffef il-kontribuzzjoni tal-UE biex jiġi skansat it-telf tal-bijodiversità globali' [17] L-għaxar laqgħa tal-Konferenza tal-Partijiet fil-Konvenzjoni dwar id-Diversità Bijoloġika (CBD COP10), Nagoya, Ottubru 2010 [18] TEEB: 'L-Ekonomija tal-Ekosistemi u l-Bijodiversità': 'TEEB għal Dawk li jfasslu l-Politika Lokali u Reġjonali' [19] Gallai et al. 2009 [20] " The most competitive industries are the most resource efficient and the other way round " fi studju ffinanzjat mill-Kummissjoni Ewropea, Proġett ENV.G.1/ETU/2007/0041 [21] COM(2010) 245 final/2, 'Aġenda Diġitali għall-Ewropa' tenfasizza medda ta' azzjonijiet f'dan ir-rigward [22] Il-Kummissjoni Bruntland (1987) iddefinietu bħala l-qadi tal-ħtiġijiet tal-ġenerazzjonijiet attwali mingħajr ħsara għall-kapaċità tal-ġenerazzjonijiet tal-ġejjieni li jaqdu l-ħtiġijiet tagħhom [23] Qorti Ewropea tal-Awdituri, Rapport Speċjali Nru 3/2009 [24] http://ec.europa.eu/environment/gpp/index_mt.htm [25] Ara l-istrument ta' bbaġitjar tal-karbonju 'NECATER' (FR) bħala eżempju ta' prassi tajba f'SEC(2011) 92 [26] Direttiva Qafas dwar l-Ilma 2000/60/KE u Direttiva Qafas dwar l-Iskart 2008/98/KE [27] Konklużjonijiet tal-Kunsill Ewropew tas-17.06.2010